作者:辛棄疾
標題:賀新郎
內容:瑞氣籠清曉。卷珠簾、次第笙歌，一時齊奏。無限神仙離蓬島。鳳駕鸞車初到。見擁個、仙娥窈窕。玉佩玎襠風縹緲。望嬌姿、一似垂楊嫋。天上有，世間少。劉郎正是當年少。更那堪、天教付與，最多才貌。玉樹瓊枝相映耀。誰與安排忒好。有多少、風流歡笑。直待來春成名了。馬如龍、綠綬欺芳草。同富貴，又偕老。